Læserbrev: Jeg vil gerne appellere til, at Aarhus Kommune gør noget ved et stort og ugentligt problem, vi har her ved vores firma.

Flere gange om ugen oplever vi, at affaldscontainerne ved affaldsøen på Chr. Wærums Gade er overfyldte, og beboerne i gaden derfor vælger at stille deres skrald op ad containerne. Skraldeposerne er ofte ikke godt nok lukkede, og derfor falder skraldet ud, og vi får besøg af måger og krager, der spreder affaldet yderligere.

Som man kan se af billederne, er der æg og lignende, som tiltrækker skadedyr - dertil kommer bind, lortebleer og lignende, som vel kan være sundhedsskadeligt i en eller anden udstrækning?

Vi forsøger jo at gøre det pænt ved vores lille virksomhed med f.eks. blomster, men det drukner i skrald - det er simpelthen så trist.

Jeg synes, Aarhus generelt har et problem med affald i gaderne - men det er helt grotesk her i vores gade.

Det kan simpelthen ikke passe, at vi skal have sådan noget svineri i en by, der er europæisk kulturhovedstad.

Kommunen kunne overveje at lave parkeringsforbud på stykket med affaldscontainere, så skraldebilen kan komme til at tømme... Vi har hørt, at det er det, der er problemet.

Et eller andet skal der i hvert fald gøres.